SET ปิดเช้าลบ 8 จุด หลุดแนวรับ 1,620 จุด หลังนลท.กังวลการเลือกตั้ง
SET ปิดเช้าลบ 8 จุด หลุดแนวรับ 1,620 จุด หลังนลท.กังวลการเลือกตั้ง โดยดัชนีปิดตลาดเช้านี้ที่ระดับ 1,617.57 จุด ลดลง 8 จุด หรือ 0.49% มูลค่าการซื้อขาย 1.87 หมื่นล้านบาท
18 มี.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,617.57 จุด ลดลง 8 จุด หรือ 0.49% มูลค่าการซื้อขาย 1.87 หมื่นล้านบาท
10 หุ้นกดดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ปรับตัวลงสวนทางตลาดหุ้นในภูมิภาคเอเชียที่ต่างอยู่ในแดนบวกกันหมด รับ Sentiment มาจากก่อนการประชุมธนาคารกลางสหรัฐ (เฟด) ที่จะมีขึ้นในวันที่ 19-20 มี.ค.นี้คาดการณ์กันว่าจะลดจำนวนครั้งการปรับขึ้นอัตราดอกเบี้ย เนื่องจากเศรษฐกิจสหรัฐฯไม่ค่อยดีนัก ซึ่งก็น่าจะเป็นผลบวกต่อ Sentiment ตลาดฯ อีกทั้งราคาน้ำมันในตลาดฟิวเจอร์สก็ยังปรับตัวขึ้นด้วย ซึ่งก็เป็นบวกต่อตลาดฯเช่นกัน
ส่วนบ้านเราเช้านี้ดัชนีฯได้หลุดแนวรับสำคัญที่ 1,620 จุด จากความกังวลการเลือกตั้ง โดยนักลงทุนได้ลดความเสี่ยงก่อนการเลือกตั้ง เพราะต้องการรอดูผลการเลือกตั้ง และการฟอร์มทีมรัฐบาลจะออกมาราบรื่นหรือไม่
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯยังมีโอกาสรีบาวด์ขึ้นได้ โดยลุ้นให้ดัชนีฯยืนเหนือระดับ 1,620 จุด หากทำได้ Sentiment จะดีขึ้น อีกทั้งก็ยังไม่มีปัจจัยที่แย่มากด้วย พร้อมให้แนวรับ 1,615 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL  มูลค่าการซื้อขาย 1,762.73 ล้านบาท ปิดที่  74.50 บาท ลดลง  1.00 บาท
PTT    มูลค่าการซื้อขาย 1,020.93 ล้านบาท ปิดที่  47.50 บาท ลดลง  0.75 บาท
AOT    มูลค่าการซื้อขาย   882.93 ล้านบาท ปิดที่  67.25 บาท ลดลง  0.75 บาท
PTTEP  มูลค่าการซื้อขาย   737.93 ล้านบาท ปิดที่ 120.50 บาท เพิ่มขึ้น 1.50 บาท
PTTGC  มูลค่าการซื้อขาย   635.37 ล้านบาท ปิดที่  67.50 บาท เพิ่มขึ้น 0.25 บาท